ઉનાળાના દિવસો શરૂ થયાં. આકાશમાંથી સૂરજદાદા ધીમો તડકો ઓકતા હતા. લગ્નની મોસમ પણ પૂરબહારમાં ખીલી હતી. સાસરીમાંથી કહેણ આવ્યું એટલે કીડીબાઇના મામાના દીકરા મંકોડાભાઇના લગ્ન લેવાયા. કીડીઓ બધી બનીઠનીને તૈયાર થઇ ગઇ અને ગીતો ગાતી-ગાતી મંકોડાભાઇના લગ્નમાં જવા લાગી. તડકો હોવા છતાં બધી કીડીઓ નાચતી ગાતી જતી હતી. ત્યાં જ ધરતીકંપ થયો હોય તેમ કીડીઓ ગભરાઇ ગઇ. સામે જોયું તો મહાકાય હાથી પાણી પીવા તળાવ તરફ ચાલ્યો આવતો હતો. કીડીઓ બધી બૂમાબૂમ કરવા લાગી. આ અવાજ સાંભળી હાથી ઊભો રહી ગયો.